На Беларусі, а таксама ў Галіцкай і Карпацкай Украіне, гэты знаменны запіс пачаў занепадаць ужо ў канцы ХV ст. Ягонае месца заняў пяцілінейны запіс з квадратнымі нотамі, які тады ўжываўся на Захадзе. На Беларусі ён быў ведамы, як "Кіеўскі" або "Квадратны" запіс. Такі запіс стаўся неабходным з увядзеньнем паліфоніі, бо знаменны выявіўся неадпаведным дзеля запісу гарманізацыі на два, тры ці чатыры галасы. Прыпушчаецца, што "квадратны" запіс быў прывезены на Беларусь гусітамі хутка пасьля Грунвальдзкай бітвы (1410), магчыма праз Гераніма Пражскага й іншых прапаведнікаў.14 У канцы ХVІ ст. ён быў распаўсюджаны па ўсёй Беларусі, а ў Маскву ён трапіў толькі ў наступным стагоддзі.